Michael Aastrup Jensen (V), 2016-04-01:
Med nærværende beslutningsforslag viser Danmark, at vi er klar til fortsat at yde et markant bidrag i kampen mod ISIL.
Kampen mod ISIL er global, og derfor bør Danmark også yde vores bidrag i indsatsen.
Det er langtfra uden problemer, når det internationale samfund intervenerer i konflikter i Mellemøsten, men konflikten i Syrien viser imidlertid, hvad der sker, når det internationale samfund holder sig udenfor.
Ikkeinterventionen er på ingen måde løsningen, tværtimod.
Borgerkrigen i Syrien har udviklet sig langt mere blodigt og brutalt, end nogen kunne forestille sig.
Fremkomsten af ISIL har været et af resultaterne af borgerkrigen.
Det kunne måske have været undgået, hvis Vesten tidligere havde grebet ind i konflikten.
Nu står vi i hvert fald med et problem i form af ISIL, som vi er nødt til at reagere på.
Danmark bidrager med specialstyrker, F-16-fly og transportfly, og med de tiltag, som regeringen foreslår, kommer det danske bidrag op på ca. 400 personer.
ISIL udgør en trussel mod lokalbefolkningen i de områder, som terrororganisationen har kontrol over, men ISIL er samtidig også en trussel imod sikkerheden her i Europa.
Det så vi med sidste års blodige terrorangreb i Paris og for nylig i Bruxelles.
Organisationen har både viljen og kapaciteten til at operere uden for Irak og Syrien, og derfor er det en sikkerhedstrussel, som skal elimineres.
Samtidig er ISIL målet for unge radikaliserede muslimer fra hele Europa, herunder også Danmark.
Det udgør et kæmpe problem for Danmark, at disse radikaliserede unge mennesker har et sted, hvor de kan blive yderligere radikaliserede og modtage konkret kamptræning.
Det kan vi ikke bare se passivt på.
Vi er ganske enkelt nødt til at fjerne problemet ved dets rod.
ISIL skal ganske enkelt fjernes fra jordens overflade.
Organisationen har ikke nogen som helst form for legitimitet, og derfor giver det ingen mening at forsøge at forhandle med dem.
ISIL's brutalitet er veldokumenteret.
Offentlige henrettelser for småting er hverdag i de områder, som terrororganisationen kontrollerer.
Samtidig har ISIL begået ufattelige forbrydelser på vores fælles kulturarv i form af de ødelæggelser, der f.eks. er begået i den historiske by Palmyra i Syrien.
Mange af Folketingets medlemmer har været på besøg i de forskellige flygtningelejre for fordrevne fra Syrien og Irak i nærområderne.
Jeg har selv haft mulighed for at besøge en flygtningelejr i Jordan, og når man taler med de flygtninge, er der ét budskab, som står krystalklart.
De ønsker, at Vesten hjælper med at smide ISIL på porten, så de kan vende tilbage igen.
Danmark kan ikke gøre det alene, men vi kan yde vores bidrag, som nærværende beslutningsforslag kommer til at give muligheden for.
Hvis Irak og Syrien skal have en fremtid som levedygtige stater, kræver det, at ISIL bliver fjernet.
Vi kan ikke se til, mens ISIL skaber sig et helle i det syriske kaos.
Det vil skabe endnu større problemer på længere sigt.
Det er ikke nogen nem mission, vi sender danske soldater ud på.
Danske soldater gør det ganske enkelt fremragende, og det skylder vi vores mange udsendte stor tak for.
Venstre ønsker, at Danmark tager ansvar for vores egen sikkerhed og for verden omkring os, og derfor støtter vi beslutningsforslaget.